ኮሚቴው 1 ነጥብ 2 ቢሊየን ብር የሚተመን ድጋፍ ማሰባሰቡን ገለጸ
 አዲስ አበባ፡- በኮቪድ 19 ተፅዕኖ ምክንያት ለችግር ለተጋለጡ የህብረተሰብ ክፍሎች ድጋፍ የሚውል 1 ነጥብ 2 ቢሊየን ብር የሚገመት ድጋፍ ማሰባሰቡን የኦሮሚያ ክልል የኮቪድ 19 መከላከል የዜግነት አገልግሎት ኮሚቴ አስታወቀ፡፡  የኦሮሚያ ክልል የኮቪድ 19 መከላከል የዜግነት አገልግሎት ኮሚቴ ሰብሳቢና የክልሉ እርሻና ተፈጥሮ ሀብት ቢሮ ኃላፊ አቶ ዳባ ደበሌ ትናንት በሰጡት መግለጫ እንደተናገሩት፤ ኮሮና ቫይረስ በሀገር ደረጃ ከተከሰተበት ወቅት ጀምሮ የኦሮሚያ ክልል መንግሥት የተለያዩ ኮሚቴዎችን አቋቁሞ የተለያዩ ተግባራትን ሲያከናውን ቆይቷል፡፡ ከተቋቋሙት ኮሚቴዎች መካከል ኮቪድ 19 የመከላከል የዜግነት አገልግሎት ኮሚቴ አንዱ ነው፡፡  ኮሚቴው ከተቋቋመበት ወቅት አንስቶ በአንድ በኩል የወረርሽኙን መስፋፋት ለመግታት በሌላ በኩል በቫይረሱ ተፅዕኖ ምክንያት ድጋፍ ለሚሹ አካላት ድጋፍ ሲያሰባስብ መቆየቱን የተናገሩት አቶ ዳባ ደበሌ፤ እስከአሁን ድረስ የሠራቸውን ሥራዎች ሰሞኑን መገምገሙንም አብራርተዋል፡፡  ኮሚቴው ባደረገው እንቅስቃሴ ህብረተሰቡ ድጋፍ ለማድረግ ያሳየው ተነሳሽነት እጅግ የሚያስደስት እንደሆነ የተናገሩት አቶ ዳባ፤ በተደረገው እንቅስቃሴ 98 ሚሊየን ብር የተለያዩ የህብረተሰብ ክፍሎች ቃል ገብተዋል፡፡ ከዚህ ውስጥ 73 ሚሊየን ብር መሰብሰቡን አብራርተዋል፡፡  በተጨማሪ በሽታውን ለመከላከል አስፈላጊ የሆኑ 789 ሺህ ብር የሚገመት ሳኒታይዘር እና ሳሙና፤ እንዲሁም  ዱቄትና መሰል ምግቦችም በድጋፍ መልክ መሰብሰቡን አስታውቀዋል፡፡ በድምሩ 1 ነጥብ 2 ሚሊየን የሚገመት ድጋፍ በገንዘብና በዓይነት መበርከቱን ገልጸዋል፡፡  እስከአሁን ድረስ 646 አባዎራዎች እና እማወራዎች የተለያዩ የምግብና የንጽሕና መጠበቂያ ድጋፍ ተሰጥቷቸዋል፡፡ በቀጣይም የተሰበሰበው ድጋፍ ኮሚቴው በመነጋገር ድጋፍ ለሚሹት እንደሚሰጥ ተናግረዋል፡፡  እንደ አቶ ዳባ ማብራሪያ፣ በገንዘብና በዓይነት ከተደረገው ድጋፍ በተጨማሪ ህብረተሰቡ ስለ ወረርሽኙ ያለውን ግንዛቤ በማሳደግ ራሱን እንዲከላከል ለማስቻል ኮሚቴው የግንዛቤ ማስጨበጫ ሥራዎችን እስከ ቀበሌ ድረስ በመውረድ ተሠርቷል፡፡ በጥቅሉ 39 ሚሊየን የሚሆኑ ዜጎች ግንዛቤ እንዲኖራቸው አድርጓል፡፡ የተሠሩ የግንዛቤ የማስጨበጫ ሥራዎችም ህብረተሰቡ የባህሪይ ለውጥ እንዲያመጣ አስተዋጽኦ አበርክቷል፡፡  በተለይም ህብረተሰቡ እጁን በሳሙና በመታጠብ ረገድ ከፍተኛ የባህሪ መሻሻል ማሳየቱን የተናገሩት አቶ ዳባ፣ ርቀት በመጠበቅ ረገድም ጥሩ ጅምር የታየ ቢሆንም አሁንም ሰፊ ክፍተት መኖሩን አመልክተዋል፡፡  ድጋፍ የማሰባሰቡና ግንዛቤ የማስጨበጥ ሥራው ተጠናክሮ እንደሚቀጥል ያመለከቱትአቶ ዳባ፣ ሁለተኛ ዙር ግንዛቤ የማስጨበጥና ድጋፍ የማሰባሰብ ሥራው በቅርቡ እንደሚጀምር አመልክተዋል፡፡ በቀጣይ ሁለት ወራት 1 ነጥብ 1 ቢሊየን ብር የሚገመት ድጋፍ ለማሰባሰብ መታቀዱንም ጠቁመዋል፡፡ በመጀመሪያ ዙር የታዩ ድክመቶችን በማረም እና ጥንካሬዎችን በማስቀጠል ግንዛቤ የማስጨበጥ ሥራ ተጠናክሮ እንደሚቀጥልም አስታውቀዋል፡፡ አዲስ ዘመን ሰኔ 11/2012መላኩ ኤሮሴ